·Ortosulfamuronas (2019 m.)

·Pikoksistrobinas (2019 m.)

·Triasulfuronas (2019 m.)

4.IPS reglamento įgyvendinimas

4.1.PNI ir Agentūrai vykdant informuotumo didinimo veiklą ir teikiant paramą eksportuotojams pagerėjo nuostatų laikymasis

Dvidešimt septynios valstybės narės vykdė eksportuotojų ir importuotojų informuotumo didinimo ir informavimo veiklą. Dažniausia veikla buvo informacijos teikimas internetu (specialus tinklalapis arba nuorodos į Agentūros IPS tinklalapius). Vienuolika valstybių narių taip pat teikia pagalbos tarnybos paslaugas per esamą pagalbos tarnybą (pvz., REACH, KŽP, BPR), o šešiose veikia PIC nacionalinė pagalbos tarnyba; dešimt valstybių narių nurodė turinčios konkretų el. pašto adresą informacijos reikalavimams. Beveik visos valstybės narės nurodė, kad dėl šios veiklos eksportuotojai ir importuotojai pradėjo geriau laikytis IPS reglamento nuostatų. Kai kurios PNI atkreipė dėmesį į tai, kad padaugėjo pranešimų apie eksportą ir pagerėjo jų kokybė, padaugėjo ePIC užsiregistravusių arba ją naudojančių įmonių ir pagerėjo 10 straipsnyje nustatytų įpareigojimų teikti informaciją laikymasis.

Agentūra privalo teikti pagalbą, taip pat technines ir mokslines gaires ir priemones eksportuotojams ir importuotojams (6 straipsnio 1 dalis). Agentūra teikė informaciją eksportuotojams ir importuotojams savo svetainėje, savaitės e. naujienose arba ECHA naujienlaiškyje, socialinėje žiniasklaidoje, vidiniuose e-PIC ir ECHA pagalbos tarnybos pranešimuose. Agentūra paskelbė keturias rekomendacijas (apžvalginius dokumentus), kad padėtų įmonėms dėl prašymų suteikti specialų NIN (nuorodos identifikacijos numerį), įsipareigojimų atidėjimo, ataskaitų teikimo ir pranešimų apie eksportą formos 6 skirsnio užpildymo (draudžiami ir leidžiami naudojimo būdai). Agentūra taip pat parengė pranešimus apie eksportą po „Brexit’o“ paskelbdama gaires „ How to notify PIC exports to the UK after the UK’s withdrawal from the EU (Kaip pranešti apie eksportą į JK, JK išstojus iš ES) “ ir sukurdama rankinę pranešimo procedūrą (kol juos bus galima pateikti ePIC).

4.2.PNI ir ECHA tvarkomų pranešimų apie eksportą skaičius nuolat didėjo nuo 2014 m., bet jų apdorojimas valstybėse narėse pasiskirstęs netolygiai

Pranešimas apie eksportą yra priemonė, kuria naudodamosi šalys keičiasi informacija apie uždraustas arba griežtai ribojamas chemines medžiagas. Visi ES įsisteigę eksportuotojai privalo pateikti pranešimą apie eksportą savo PNI, jei ketina eksportuoti IPS reglamento I priedo 1 dalyje nurodytas chemines medžiagas. PNI patikrinus ir priėmus pranešimą, jis persiunčiamas Agentūrai, kuri taip pat patikrina, ar pranešimas atitinka reikalavimus, ir perduoda jį importuojančios šalies PNI. Negavusi patvirtinimo apie tokio pranešimo gavimą, Agentūra išsiunčia pakartotinį pranešimą. Visa procedūra atliekama per taikomąją programą ePIC, ir eksportuotojai turi naudoti sistemoje pateiktą pranešimo šabloną. Dėl tam tikrų cheminių medžiagų eksporto, kuriam netaikomas IPS reglamentas ar pranešimo apie eksportą reikalavimas, eksportuotojai turi prašyti, kad jų PNI suteiktų specialų NIN, ir nurodyti jį muitinės deklaracijoje, kad būtų galima atlikti muitinį įforminimą.

Pranešimų apie eksportą ir prašymų suteikti specialų NIN skaičius nuolat didėjo nuo 2014 m. (1 pav.). Agentūra pranešė, kad pranešimų apie eksportą skaičius padidėjo nuo 8 455 2017 m. iki 10 009 2019 m.. Agentūros nuomone šis padidėjimas rodo didesnę atitiktį ir naujų cheminių medžiagų įtraukimą į I priedą.

Kaip ir ankstesniu ataskaitiniu laikotarpiu, apdorojamų pranešimų apie eksportą ir prašymų suteikti specialų NIN skaičius valstybėse narėse reikšmingai skyrėsi (2 pav.). Daugiausia pranešimų apie eksportą buvo pateikta Vokietijoje (8 645 pranešimai), Prancūzijoje (6 855), Italijoje (2 453), Ispanijoje (2 383) ir Jungtinėje Karalystėje (2 207). Per šį ataskaitinį laikotarpį 20 valstybių narių buvo apdorota daugiau pranešimų apie eksportą, palyginti su ankstesniu laikotarpiu, o devyniose valstybėse narėse šis skaičius tarp dviejų ataskaitinių laikotarpių išaugo daugiau nei dvigubai. Panaši padėtis yra dėl prašymų suteikti specialų NIN, kai 11 valstybių narių negavo nė vieno prašymo, o Vokietija, Belgija ir Prancūzija buvo valstybės narės, kurios priėmė didžiausią jų skaičių. Trylikoje valstybių narių per šį ataskaitinį laikotarpį buvo apdorota daugiau prašymų suteikti specialų NIN, palyginti su ankstesniu laikotarpiu. Keturiose valstybėse narėse nebuvo apdorotas nė vienas pranešimas apie eksportą (Kipras, Graikija, Liuksemburgas ir Malta).